ΓΡΑΠΤΗ ΕΡΩΤΗΣΗ E-3240/97 υποβολή: Carmen Dνez de Rivera Icaza (PSE) προς την Επιτροπή (20 Οκτωβρίου 1997)

Θέμα: Οδικά δυστυχήματα

Έχοντας υπόψη την κάθετη αύξηση των οδικών δυστυχημάτων σε συγκεκριμένο κράτος μέλος το περασμένο καλοκαίρι, μπορεί η Επιτροπή να μας πληροφορήσει:

1. Είναι ο αριθμός των οδικών δυστυχημάτων στην Ισπανία μεγαλύτερος, ανάλογος ή μικρότερος από εκείνο των άλλων κρατών μελών;

2. Υπάρχει κάποια εκτίμηση του οικονομικού κόστους που συνεπάγονται τα εν λόγω δυστυχήματα;

3. Ποιά είναι τα μέτρα που προτείνει η Επιτροπή για να μειωθεί ο αριθμός των δυστυχημάτων και των νεκρών στους αυτοκινητοδρόμους;

Απάντηση του κ. Kinnock εξ ονόματος της Επιτροπής (2 Δεκεμβρίου 1997)

Κατά το 1994, 6.248 άτομα φονεύθηκαν σε οδικά ατυχήματα στην Ισπανία και 114.525 τραυματίστηκαν. Βάσει του αριθμού των φονευθέντων ανά εκατομμύριο κατοίκων κατά την περίοδο 1991-1994, η θέση της Ισπανίας είναι χειρότερη απ' ό,τι ο ευρωπαϊκός μέσος όρος και αναλογικά χειρότερη απ' ό,τι η θέση εννέα άλλων κρατών μελών. Ωστόσο είναι δύσκολο να γίνουν ακριβείς συγκρίσεις μεταξύ κρατών μελών δεδομένου ότι υπεισέρχεται σειρά παραγόντων σε αυτές, όπως η ποιότητα των υποδομών, που δεν μπορούν να συγκριθούν. Τα αριθμητικά δεδομένα που προαναφέρονται αποτελούν ωστόσο σαφή ένδειξη της σχετικής συχνότητας θανάτων και τραυματισμών.

Η Επιτροπή υπολόγισε ότι το άμεσο κόστος των οδικών ατυχημάτων (συμπεριλαμβανόμενου του κόστους της αστυνομικής παρακολούθησης και της παροχής υπηρεσιών για την αντιμετώπιση κατεπειγόντων περιστατικών, των επιδιορθώσεων των οχημάτων και των απωλεσθεισών οικονομικών επιδόσεων), ανέρχεται σε 45.000 εκατομ. ECU ετησίως για την Κοινότητα στο σύνολό της. Εφόσον το σύνολο αυτό διαιρεθεί δια των 45.000 θανάτων που προκαλούνται ετησίως στην Κοινότητα λόγω οδικών ατυχημάτων, προκύπτει ότι κατά μέσον όρο κάθε θάνατος και οι αντίστοιχοι τραυματισμοί κοστίζουν 1 εκατομ. ECU. Εάν εφαρμοζόταν στην Ισπανία αυτή η «δοκιμή του ενός εκατομ. ECU» θα είχε ως αποτέλεσμα να προκύψει ότι έκαστος θάνατος που οφείλεται σε οδικό ατύχημα κοστίζει κατά μέσο όρο περίπου 6.000 εκατομ. ECU ετησίως.

Η Επιτροπή ενέκρινε ανακοίνωση με θέμα «Η προαγωγή της οδικής ασφάλειας στην Ευρωπαϊκή Ένωση - Ένα πρόγραμμα για την περίοδο 1997-2001» ((COM(97) 131 τελικό. )) στην οποία περιγράφονται λεπτομερώς προγράμματα της Επιτροπής για την περαιτέρω αξιοποίηση των επιτυχιών του πρώτου προγράμματος δράσης που διήρκεσε από το 1993 έως το 1996. Οι ενέργειες της Επιτροπής θα εστιαστούν σε τρεις τομείς: συλλογή και διάδοση πληροφοριών προκειμένου να εντοπιστεί και να εξασφαλιστεί η παρακολούθηση της κατάστασης με στόχο την προώθηση εντοπισμένων βελτιώσεων, λήψη και υποστήριξη μέτρων για την αποφυγή ατυχημάτων, αποδίδοντας ιδιαίτερη έμφαση στον ανθρώπινο παράγοντα και τη διεπαφή του με τα επιμέρους χαρακτηριστικά του ειδικού περιβάλλοντος όπως ο σχεδιασμός οδών και διασταυρώσεων, η οδική σήμανση κ.λ.π. και έναρξη και υποστήριξη μέτρων για τη μείωση των επιπτώσεων των ατυχημάτων μέσω της επίτευξης περαιτέρω βελτιώσεων για παράδειγμα στο σχεδιασμό των οχημάτων και την αντοχή τους κατά τις συγκρούσεις. Επιπλέον, η Επιτροπή υποστηρίζει αλλαγές συμπεριφοράς που δεν κοστίζουν αλλά ενδέχεται να οδηγήσουν στη σωτηρία πολλών ζωών και να μειώσουν τη σοβαρότητα των τραυματισμών. Εάν για παράδειγμα σε όλα τα κράτη μέλη οι ζώνες ασφαλείας στα εμπρός και πίσω καθίσματα χρησιμοποιούνταν όπως και στα κράτη όπου αυτό συμβαίνει συχνότερα, θα ήταν δυνατόν να σώζονται 6.000 ζωές ετησίως.